༡༩༥༩ལོར་ཆུ་སྒང་དབུས་དམག་སྤྱི་ཁང་གི་ཕྱི་འབྲེལ་ལས་དོན་ཆེད་རྒྱ་གར་དུ་འབྱོར་ཞིང་།སྐབས་དེར་༸གོང་ས་མཆོག་གིས་གཙོས་དམག་སྤྱི་ཨ་འབྲུག་མགོན་པོ་སོགས་བོད་མི་གང་འཚམ་ཞིག་རྒྱ་བལ་སོགས་སུ་འབྱོར་ཟིན་མོད།རང་ཡུལ་དགྲ་ལག་ཏུ་ཤོར་བ་དང་།བོད་མི་མང་ཆེ་བས་རྒྱ་མིའི་མནར་གཅོད་མྱོང་གིན་པ་མ་བཟོད་ནས།རང་མོས་ཐོག་དྲག་པོའི་དམག་སྦྱོང་ཆེད་ཨ་རིར་ཕེབས།ལོ་དེའི་ལོ་མཇུག་ཏུ་མི་༡༧ལྷན་གནམ་གྲུ་ནས་ལྕགས་ར་དཔལ་འབར་དུ་མཆོང་བབ་བྱས།ཤོ་སྟར་ལྷོ་གསུམ་དུ་ཆུ་བཞི་སྒང་དྲུག་བསྟན་སྲུང་དྭང་བླངས་དམག་སྤྱི་ཁང་བཙུགས་པ་དང་།དེར་འདུས་དམག་བརྒྱད་སྟོང་ཙམ་ཡོད་པ་རྣམས་ལ།ཨ་རིའི་ཕྱོགས་ནས་གནམ་གྲུ་༩ཙམ་གྱི་གོ་ལག་གི་རོགས་རམ་རག་ཐབས་བྱས།དེ་བཞིན་འཇབ་དམག་དང་།མདའ་རྫས་བེད་སྤྱོད་བྱེད་སྟངས་ཐད་སློབ་སྦྱོང་སྤྲད་དེ་དམག་འཐབ་ཀྱི་རྒྱལ་ཁ་དུ་མ་བླངས།མཐར་ས་གནས་དེར་རྒྱ་མིའི་ཞིང་ཆེན་གསུམ་གྱི་དམག་ཁྲི་ཚོ་བཞི་ཕབ་པར་བརྟེན།མང་སྣེ་ཉུང་གིས་མ་ལོན་པ་ཟླ་བ་གཉིས་རིང་དམག་འཐབ་བྱེད་ཞོར་རྒྱ་གར་དུ་ཡང་སྐྱར་ཕེབས་དགོས་བྱུང་།༡༩༦༤ནས་༡༩༦༧བར་མ་སུ་རི་རེ་ཀྲིང་སློབ་གྲྭར་སྐད་ཡིག་སློབ་སྦྱོང་གནང་།༡༩༦༨ལོར་ཨ་རིར་མཐོ་སློབ་དུ་སློབ་སྦྱོང་ཆེད་ཕེབས་ཏེ་ཚོང་དོན་རིག་པ་དང་།དཔལ་འབྱོར་རིག་པའི་གཞུང་ལུགས་ཐོག་སློབ་གཉེར་གནང་།༡༩༧༧ལོར་རྒྱ་གར་དུ་ཕྱིར་འཁོར་བ་ནས་བཟུང་སྦིར་སྡེ་དགེ་གཞིས་ཆགས་ཀྱི་གཙོ་འཛིན་གནང་།༡༩༧༧ནས་༡༩༩༤བར་ཆུ་སྒང་འགན་འཛིན་ལྷན་ཚོགས་ཀྱི་ཚོགས་མིར་གནང་།༡༩༨༢ཟླ་༩ཚེས་༢ནས་༡༩༨༧ཟླ་༩ཚེས་༡བར་སྐབས་༨པའི་སྤྱི་འཐུས་དང་།༡༩༨༧ཟླ་༩ཚེས་༢ནས་༡༩༨༨ཟླ་༩པའི་ཚེས་༡བར་སྐབས་༩པའི་སྤྱི་འཐུས་གནང་།༡༩༨༨ཟླ་༩ཚེས་༢ནས་༡༩༨༨ཟླ་༡༡ཚེས་༢༦བར་སྐབས་༡༠པའི་སྤྱི་འཐུས་དང་ཚོགས་གཞོན་གྱི་ལས་འཁུར་བཞེས་ཡོད།དེ་རྗེས་སྤྱི་འཐུས་སྐབས་མང་པོ་ཞིག་གི་སྔོན་འགྲོའི་འོས་འདེམ་བྱུང་ཡང་དགོས་དབང་གིས་དགོངས་ཞུ་གནང་།༡༩༩༤ལོར་དབུས་ཆུ་སྒང་སྒྲིག་འཛུགས་ཀྱི་ཚོགས་གཞོན་དུ་བདམས་ཐོན་བྱུང་བ་བཞིན་༢༠༠༡་བར་ཕྱག་ལས་གནང་།